钦定古今图书集成/理学汇编/学行典/第066卷 > 性理大全 > 《观物吟》前人
## 钦定古今图书集成/理学汇编/学行典/第066卷 > 性理大全 > 《观物吟》前人

“利轻则义重，利重则义轻。”利不能胜义，自然多至诚；

《吕氏春秋·离俗篇》：汤与伊尹谋夏伐桀，克之。以让卞
随，卞随辞。又让于务光，务光辞曰：“废上非义也，杀民
非仁也，人犯其难，我享其利，非廉也。吾闻之：非其义
不受其利，无道之世不践其土，况于尊我乎？吾不忍
久见也。”乃负石而沈于募水。

《国语》：厉王说荣夷公、芮良夫曰：“王室其将卑乎？夫荣
公好专利而不知大难。夫利，百物之所生也，天地之
所载也，而或专之，其害多矣。天地百物皆将取焉，胡
可专也？所怒甚多，而不备大难，以是教王，王能久乎？
夫王人者，将导利而布之上下者也。使神人百物无
不得其极，犹日怵惕惧怨之来也。故《颂》曰：‘思文后稷，
克配彼天。立我烝民，莫匪尔极’。”《大雅》曰：“陈锡载周。”是
不布利而惧难乎？故能载周以至于今。今王学专利，
其可乎？匹夫专利，犹谓之盗，王而行之，其归鲜矣。荣
公若用周，必败。既荣公为卿士，诸侯不享，王流于彘。
《过庭录》：潘兑说之侍郎夙慕程正叔，过洛就见之。时
党事正起，正叔畏避不出，潘再三致恭，欲见正叔，不
得已出说之，展师弟礼请教。伊川逊不受，潘请之固。
正叔问曰：“公尝读何书？”潘曰：“尝看《语》《孟》。”正叔曰：“有得
乎？”曰：“未也。”伊川问曰：“孜孜为善者，舜之徒；孜孜为利
者，跖之徒。其义若何？”潘以为易己也。曰：“此不难晓。”先
生曰：“虽然，今之所为善者，乃古之所谓利也。”潘下拜
悦服而去。潘至许，见先祖，语其事曰：“自闻斯言，悟一
生之非矣。”

《宋史陆九渊传》：“九渊与朱熹论辩多不合。及熹守南
康，九渊访之，熹与至白鹿洞，九渊为讲‘君子小人喻
义利’一章，听者至有泣下，熹以为切中学者隐微深
痼之病。”

《明外史王敬臣传》，敬臣尝以银器质于人，逾年乃赎，
其人误授以金器，趣仆还之。而其人更以布赉仆，仆
不受，曰：“主行义，而我为利乎？”

《胡居仁传》：“居仁与人语，终日不及利禄。”

《文子》老子曰：“争利者未尝不穷。”

《荀子修身》篇：“君子之求利也略。”

保利弃义，谓之“至贼。”

《荣辱》篇：“先义而后利者荣，先利而后义者辱。”

《不苟》篇：“君子欲利而不为所非。”

《吕氏春秋振乱》篇：“夫攻伐之事，未有不攻无道而伐
不义也。攻无道而伐不义，则福莫大焉，黔首利莫厚
焉。”

《离俗》篇：“夫舜汤苞裹覆容，缘不得已而动，因时而为，
以爱利为本，以万世为义。”

《慎行》篇：“行不可不孰不孰，如赴深谿，虽悔无及。君子
计行虑义，小人计行其利乃不利。有知不利之利者，
则可与言理矣。”

《素书正道章》：“见利而不苟，此人之杰也。”

《遵义章》“同利”相忌。

《新语道基》篇：“君子以义相褒，小人以利相欺。愚者以
力相乱，贤者以义相治。《穀梁传》曰：‘仁者以治亲，义者
以利尊。万世不乱，仁义之所治也’。”

《淮南子精神训》：“不观大义者，不知生之不足贪也；不
闻大道者，不知天下之不足利也。”

《缪称训》：“君子非仁义无以生，失仁义则失其所生；小
人非嗜欲无以活，失嗜欲则失其所以活。故君子惧
失仁义，小人惧失利。”观其所惧，知各殊矣。

《春秋繁露玉英篇》：“凡人之性，莫不善义，然而不能义
者，利败之也。故君子终日言不及利，欲以勿言愧之
而已，愧之则塞其源也。夫处位动风化者，徒言利之
名尔犹恶之，况求利乎？”

《法言·学行》篇：“先生相与言，则以仁与义；市井相与言，
则以财与利。”

《论衡答佞篇》问曰：“佞与贤者同材，材行宜钧，而佞人
曷为独以情自败？”曰：“富贵皆人所欲也，虽有君子之
行，犹有饥渴之情。君子则以礼防情，以义制欲，故得
循道，循道则无祸。小人纵贪利之欲，逾礼犯义，故进
得苟佞，苟佞则有罪。夫贤者，君子也；佞人，小人也。君
子与小人，本殊操异行，取舍不同。”

问曰：“佞人养名作高，有诸？”曰：“佞人食利专权，不养名
作高，贪权据凡，则高名自立矣。称于小人，不行于君
子。”何则？义利相伐，正邪相反，义动君子，利动小人。佞
人贪利名之显，君子不安，下则身危。举世为佞者，皆
以祸众，不能养其身，安能养其名？上世列传，弃宗养
身，违利赴名，竹帛所载。伯成子高委国而耕，于陵子
辞位灌园。近世兰陵王仲子，东都昔庐君阳，寝位久
病，不应上征，可谓养名矣。夫不以道进，必不以道出
身，不以义止，必不以义立名。佞人怀贪利之心，轻祸重身，倾死为僇矣。何名之养？义废德坏，操行随辱，何
云作“高。”

《说苑贵德篇》：“凡人之性，莫不欲善其德，然而不能为
善德者，利败之也，故君子羞言利名。言利名尚羞之，
况居而求利者也？”

《中说·王道》篇：“子曰：‘我未见嗜义如嗜利者也’。”

《省心录》：“为善者不云利，逐利者不见善。”舜跖之徒自
此分舍生取义，固不可得。见利思义，圣人亦取之，殆
哉！利不可言，况可为乎？孟子答梁惠王之言至矣。